CELEX: 32006D0236
Language: sl
Date: 2006-03-21 00:00:00
Title: Odločba Komisije z dne 21. marca 2006 o posebnih pogojih za ribiške proizvode, uvožene iz Indonezije in namenjene za prehrano ljudi (notificirano pod dokumentarno številko C(2006) 843) (Besedilo velja za EGP) (2006/236/ES)

22.3.2006   
            
            
               SL
            
            
               Uradni list Evropske unije
            
            
               L 83/16
            
         
      ODLOČBA KOMISIJE
   
   z dne 21. marca 2006
   o posebnih pogojih za ribiške proizvode, uvožene iz Indonezije in namenjene za prehrano ljudi
   (notificirano pod dokumentarno številko C(2006) 843)
   (Besedilo velja za EGP)
   (2006/236/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (1), in zlasti člena 22(1) Direktive,
   ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (2), in zlasti člena 53(1) Uredbe,
   ob upoštevanju naslednjega:
   
               (1)
            
            
               V skladu z Direktivo 97/78/ES in Uredbo (ES) št. 178/2002 je treba sprejeti potrebne ukrepe za uvoz proizvodov iz tretjih držav, kadar bi ti lahko resno ogrozili zdravje živali ali ljudi, ali če možnost take nevarnosti narašča.
            
         
               (2)
            
            
               V ribiških proizvodih, uvoženih iz Indonezije, namenjenih za prehrano ljudi, so bili odkriti histamin in težke kovine. Prisotnost teh snovi v hrani pomeni možno tveganje za zdravje ljudi.
            
         
               (3)
            
            
               Direktiva Sveta 91/493/EGS z dne 22. julija 1991 o zdravstvenih pogojih za proizvodnjo in dajanje na trg ribiških proizvodov (3) določa postopek vzorčenja in analiz histamina ter dovoljene mejne vrednosti.
            
         
               (4)
            
            
               Uredba Komisije (ES) št. 466/2001 z dne 8. marca 2001 o določitvi mejnih vrednosti nekaterih kontaminantov v živilih (4) določa dovoljene mejne vrednosti težkih kovin v ribah.
            
         
               (5)
            
            
               Rezultati zadnjih inšpekcijskih obiskov Skupnosti v Indoneziji so pokazali resne pomanjkljivosti glede higiene pri ravnanju z ribiškimi proizvodi. Pomanjkljivosti so v tem, da ribe niso tako sveže, kot bi morale biti, in se hitro pokvarijo ter da so v zadevnih vrstah prisotne visoke vrednosti histamina. Inšpekcijski pregledi so prav tako pokazali resne pomanjkljivosti pri zmogljivosti indonezijskih organov za izvajanje zanesljivih pregledov rib, zlasti pri odkrivanju histamina in težkih kovin v zadevnih vrstah.
            
         
               (6)
            
            
               Da države članice preprečijo dajanje na trg proizvodov, neprimernih za prehrano ljudi, morajo na meji Skupnosti izvajati ustrezne preglede ribiških proizvodov, ki prispejo iz Indonezije.
            
         
               (7)
            
            
               Z Uredbo (ES) št. 178/2002 je vzpostavljen sistem hitrega opozarjanja za živila in krmo, ki se mora uporabljati pri izvajanju zahteve o medsebojnem obveščanju iz člena 22(2) Direktive 97/78/ES. Poleg tega morajo države članice Komisijo obveščati glede pošiljk ribiških proizvodov iz Indonezije z rednimi poročili o vseh rezultatih analiz uradnega nadzora.
            
         
               (8)
            
            
               To odločbo je treba pregledati ob upoštevanju zagotovil pristojnih organov Indonezije in na podlagi rezultatov preskusov, ki jih opravijo države članice.
            
         
               (9)
            
            
               Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO ODLOČBO:
   Člen 1
   Področje uporabe
   Ta odločba velja za ribiške proizvode, uvožene iz Indonezije in namenjene za prehrano ljudi.
   Člen 2
   Preskusi
   1.   Države članice uporabljajo ustrezne načrte vzorčenja in metode odkrivanja za zagotavljanje, da so proizvodi, navedeni v členu 1, iz vsake pošiljke, obvezno preskušeni, in za zagotavljanje, da zadevni proizvodi ne presegajo mejnih vrednosti za težke kovine, določenih v Uredbi (ES) št. 466/2001;
   Pri vrstah iz družin scombridae, clupeidae, engraulidae in coryphaenidae mora biti poleg tega opravljen preskus za odkrivanje prisotnosti histamina zaradi zagotovitve, da vrednosti ne presegajo mejnih vrednosti, določenih z Direktivo 91/493/EGS.
   2.   Države članice Komisiji vsake tri mesece predložijo poročilo o vseh rezultatih analiz uradnega nadzora nad pošiljkami proizvodov, zajetih v odstavku 1. To poročilo se predloži v mesecu, ki sledi vsakemu četrtletju (v aprilu, juliju, oktobru in januarju).
   Člen 3
   Neugodni rezultati preskusov
   Države članice ne dovolijo uvoza na svoje ozemlje ali pošiljanja proizvodov iz člena 1, za katere so s preskusi iz člena 2(1) ugotovljene presežene vrednosti, v drugo državo članico.
   Člen 4
   Zaračunavanje izdatkov
   Vsi izdatki, nastali v zvezi z uporabo te odločbe, gredo v breme pošiljatelja, prejemnika ali njunih agentov.
   Člen 5
   Skladnost
   Države članice Komisijo nemudoma obvestijo o sprejetih ukrepih, potrebnih za uskladitev s to določbo.
   Člen 6
   Revizija
   Ta odločba se ponovno pregleda na podlagi jamstev, ki jih zagotovijo pristojni organi Indonezije, ter rezultatov preskusov iz člena 2.
   Člen 7
   Naslovniki
   Ta odločba je naslovljena na države članice.
   
      V Bruslju, 21. marca 2006
      
         
            Za Komisijo
         
         Markos KYPRIANOU
         
         
            Član Komisije
         
      
   
   
      (1)  UL L 24, 30.1.1998, str. 9. Uredba, kakor je bila nazadnje spremenjena z Uredbo (ES) št. 882/2004 Evropskega parlamenta in Sveta (UL L 165, 30.4.2004, str. 1).
   
      (2)  UL L 31, 1.2.2002, str. 1. Uredba, kakor je bila nazadnje spremenjena z Uredbo (ES) št. 1642/2003 Evropskega parlamenta in Sveta (UL L 245, 29.9.2003, str. 4).
   
      (3)  UL L 268, 24.9.1991, str. 15. Direktiva, kakor je bila nazadnje spremenjena z Aktom o pristopu iz leta 2003.
   
      (4)  UL L 77, 16.3.2001, str. 1. Uredba, kakor je bila nazadnje spremenjena z Uredbo (ES) št. 199/2006 (UL L 32, 4.2.2006, str. 34).